Hajnóczy Péter a Szakszervezetek Országos Tanácsa Kulturális, Agitációs és Propaganda Osztályának
Hajnóczy Péter, levél, önéletrajz, szinposzis, HP00171
Péter Hajnóczy, letter, curriculum vitae, synopsis, HP00171
Ezúton jelentkezem a SZOT és a Magyar Írók Szövetsége által meghirdetett SZOT irodalmi ösztöndíjra. Mellékelem önéletrajzomat, irodalmi munkásságom ismertetését és az ösztöndíj ideje alatt megírandó művem tématervét. Kérem a T. bíráló bizottságot, hogy kérelmemet támogatni szíveskedjenek. Budapest, 1977. ápr. 18. Hajnóczy Péter [,] 2045 Törökbálint [,] Petőfi Sándor u. 20.
Önéletrajz[.] 1942 augusztus 10-én születtem. Egy éves koromig lelencházban éltem, ezután kerültem nevelőszüleimhez. Nevelőapám 1945 előtt ügyvédként, illetve jogtanácsadóként dolgozott, a felszabadulás után tevékenyen részt vett a romeltakarítás, az újjáépítés munkájában. A továbbiakban különböző munkakörökben dolgozott. Utolsó munkahelyén, a Talajjavító Vállalatnál munkavezetői beosztásban dolgozott 1962-ben bekövetkezett haláláig. Nevelőanyám fiatalkori veseműtétje miatt száz százalékos rokkant, a háztartási munkán kívül más munkát vállalni nem tudott. Az általános iskola elvégzése után a Vörösmarty, a Bólyai végül az Eötvös gimnáziumban folytattam tanulmányaimat. 1959-ben fizikai munkát vállaltam. Nappali tagozaton megkezdett tanulmányaimat levelező, illetve esti tagozaton fejeztem be. Legmagasabb iskolai végzettségem: gimnáziumi érettségi. 16 éves koromtól 34 éves koromig fizikai munkából tartottam fenn magam. Dolgoztam nyomdában, voltam betűszedő tanuló (szakképesítést anyagi helyzetem miatt nem szerezhettem). A Franklin Nyomda üzemi lapjában a KISZ szervezet megbízásából írtam cikkeket, riportokat a nyomda mindennapi életéről. Dolgoztam az építőiparban ácsok, kőművesek, fűtésszerelők, villanyszerelők mellett. A kazánfűtői tanfolyam elvégzése után segédfűtőként, majd fűtőként dolgoztam, a munka idényjellegéből következően főként mint szerződéses alkalmazott. Albérletben lakom Törökbálinton. A folyóvíz nélküli helyiségért 700 Ft lakbért fizetek.
Önéletrajz[.] 1942-ben születtem Budapesten törvénytelen gyerekként. Anyám lelencházba adott, ahonnan egyéves koromban kerültem nevelőszülőkhöz. Nevelőapám a felszabadulás előtt jogtanácsosként, a felszabadulás után fizikai munkásként, majd munkavezetői beosztásban dolgozott. 1962-ben meghalt. Nevelőanyám – súlyos, fiatalkori veseműtét[j]e miatt munkaképtelen lévén – kenyérkereső munkát vállalni nem tudott. Gimnáziumi tanulmányaimat a Vörösmarty gimnázium nappali tagozatán kezdtem, majd az Eötvös gimnázium esti tagozatán fejeztem be. 1962-ben érettségiztem. Tizenhat éves koromtól fizikai munkából tartom fenn magam, nevelőszüleimtől elköltöztem, jelenleg is albérletben lakom, vidéken. 1975-ben jelent meg A Fűtő [!] c. novelláskötetem a Szépirodalmi Könyvkiadó gondozásában; a kiadó folyó évben 1977-ben megjelenő újabb kötetre szerződést kötött velem. A Budapest Filmvállalat a megjelent kötet címadó novellája alapján forgatókönyv megírásával bízott meg.
Írói munkásság[.] Első írásaim a Mozgó Világban és az Élet és Irodalomban jelentek meg. 1975-ben önálló elbeszéléskötetem jelent meg (A fűtő) a Szépirodalmi Könyvkiadó gondozásában. Szociográfiai és szépirodalmi írásaim a Valóság, az Új Írás, az Élet és Irodalom, a Palócföld és a Magyar Nemzet hasábjain jelentek meg. A fűtő című kötetemet nívódíjjal tüntették ki. 1976-ban a Kulturális Minisztérium méltónak talált a Móricz Zsigmond[-]ösztöndíj odaítélésére. 1977 júliusában jelenik meg második elbeszéléskötetem a Szépirodalmi Könyvkiadó gondozásában. Harmadik könyvemet, amelyre a Szépirodalmi Könyvkiadónál szerződésem van, a közeljövőben fejezem be. Tématerv[.] Egy nagyüzemben szeretném tanulmányozni a munkásfiatalokból álló szocialista brigád mindennapi életét; ez lenne a tervezett regény írói nyersanyaga. A téma – aktualitásán túl – alkalmas arra, hogy ráirányítsa a figyelmet a szocialista brigádmozgalom jelentőségére, és az irodalom eszközeivel népszerűsítse azt. Bp. 1977. ápr. 18. Hajnóczy Péter 2045 Törökbálint[,] Petőfi Sándor u. 20.
Hajnóczy Péter jelentkezése a Szakszervezetek Országos Tanácsa és és a Magyar Írók Szövetsége által meghirdetett irodalmi ösztöndíjra. A jelentkezésről szóló levél két példány, példányonként egy oldal terjedelmű gépiratban maradt fenn. A pályázati anyaghoz tartozó önéletrajz két változatban maradt fenn. Az egyik változatnak egy példány egy oldal terjedelmű gépiratos forrása ismert, a másik változat két példányban maradt fenn, mindkét példány gépirat, példányonként egy oldal terjedelemben. A két azonos önéletrajz-változat egyik példányán kék tollal írt autográf aláhúzások láthatók. A levélhez tartozó harmadik dokumentum, amely az Írói munkásság és Tématerv című bekezdéseket tartalmazza. Ennek három változata maradt fenn, mindegyik egy oldal terjedelmű gépiratban, az egyiken kék tollal írt autográf aláhúzások láthatók. A Szegedi Hajnóczy Péter Hagyatékgondozó Műhely ezek közül csak bizonyos példányokat látott el jelzettel. A dátum minden forráson szerzői, de az önéletrajzok egyike sem datált.